ddrg/super_eurlex huggingface dataset:
Virallinen lehti nro C 354 , 19/11/1998 s. 0120



KIRJALLINEN KYSYMYS P-1737/98 komissiolle esittäjä(t): Luciano Schifone (NI) (20. toukokuuta 1998) Aihe: Euroopan komission tuki Campanian luonnonkatastrofissa Campanian aluetta on viime päivien aikana kohdannut vakava luonnonkatastrofi, joka on tuhonnut kokonaisia kyliä, vaatinut satoja uhreja ja jättänyt tuhannet ihmiset kodittomiksi. Euroopan parlamentin puhemies Gil-Robles ilmoitti 11. toukokuuta pidetyssä istunnossa Euroopan tuntevan solidaarisuutta tätä kovia kokenutta väestöä kohtaan. Komission jäsen Monti antoi tiedonannon, jossa hän totesi olevan mahdollista, että komissio päättää jonkinlaisesta konkreettisesta tuesta. Voisiko komissio näin ollen ilmoittaa, mitä määrärahoja se aikoo myöntää Campanian alueen tuhoutuneille kunnille, koska ja millaisin muodollisuuksin se aikoo näin tehdä? Komission puheenjohtajan Jacques Santerin komission puolesta antama vastaus (15. kesäkuuta 1998) Komissio muistuttaa, että se ilmoitti kantansa parlamentille 14. toukokuuta 1998 pidetyssä kiireellisessä keskustelussa, jossa käsiteltiin Campanian tulvien tuhoja. Samassa yhteydessä komissio vahvisti aloitteet, jotka se oli alun perin ilmoittanut, ja tarkensi yksityiskohtia. Komissio kehottaa arvoisaa parlamentin jäsentä tutustumaan komission julistukseen ja Caccavalen kirjalliseen kysymykseen P-1618/98 komission antamaan vastaukseen.
Virallinen lehti nro C 354 , 19/11/1998 s. 0051



KIRJALLINEN KYSYMYS P-1016/98 komissiolle esittäjä(t): Ulf Holm (V) (26. maaliskuuta 1998) Aihe: Sokerituen saajat Mitkä yritykset ovat suurimpia sokerin tuontiin/vientiin liittyvän yhteisön tuen ja varastointituen nettosaajia Ruotsissa, Saksassa ja Britanniassa? Mikä on edellä mainittujen maiden prosentuaalinen osuus sokerituen kokonaismäärästä? Komission jäsenen Franz Fischlerin komission puolesta antama vastaus (21. huhtikuuta 1998) Sokerialan yhteisen markkinajärjestelyn soveltamisesta koituvat yhteisön tulot ja menot on kirjattu yhteisön yleiseen talousarvioon. Tilien erittely jäsenvaltioittain on saatavissa kyseisestä asiakirjasta ja Euroopan maatalouden ohjaus- ja tukirahaston tukiosaston rahoitusta koskevista vuosikertomuksista. Komissiolla ei ole hallussaan yksittäisten yritysten tasolle ulottuvan yksityiskohtaisemman erittelyn laatimiseen tarvittavia tietoja. Yhteisön sokerialan järkevä hoito ei edellytä näin yksityiskohtaista tilinpitoa ja on selvää, että sellaisen ylläpitämiseen tarvittavan keskitetyn tietokannan perustaminen ja ylläpito aiheuttaisi mahdollisesti saavutettaviin hyötyihin nähden kohtuuttomat kustannukset. Näin ollen komissio ei pysty antamaan arvoisan parlamentin jäsenen pyytämää yksityiskohtaista analyysia.
Virallinen lehti nro C 354 , 19/11/1998 s. 0088



KIRJALLINEN KYSYMYS E-1295/98 komissiolle esittäjä(t): James Nicholson (I-EDN) (29. huhtikuuta 1998) Aihe: What exactly is Europe? -julkaisu Onko komissio vastuussa ¨What exactly is Europe¨ -julkaisusta, jota käytetään kouluissa 11 - 14 -vuotiaiden lasten opetuksessa, ja jos on, millä kriteereillä EU:n jäsenvaltioiden uskontoja koskeva erittely on tehty? Komission jäsenen Marcelino Orejan komission puolesta antama vastaus (15. kesäkuuta 1998) ¨What exactly is Europe¨-julkaisu on valmistettu komission Yhdistyneen kuningaskunnan edustustossa ja se on tarkoitettu koulujen opetusmateriaaliksi Euroopan unionista. Julkaisu on ollut hyvin suosittu ja opettajat ovat kyselleet sitä. Siitä onkin jo tehty yksi uusintapainos ja toista painosta on alettu suunnitella. Materiaali jäsenvaltioiden uskonnoista on peräisin ¨The Guinness European data book¨-hakuteoksesta. Se oli yksi monista kuvakohdista, jotka valittiin komission julkaisuun. Epäselvyyksien välttämiseksi hakuteoksen koko taulukko on kuitenkin liitetty pian ilmestyvään painokseen.
Virallinen lehti nro C 354 , 19/11/1998 s. 0006



KIRJALLINEN KYSYMYS E-0369/98 komissiolle esittäjä(t): Nuala Ahern (V) (24. helmikuuta 1998) Aihe: Yhdistyneen kuningaskunnan hallituksen radioaktiivisen jätteen huoltoa käsittelevän neuvoa-antavan komitean raportti Yhdistyneen kuningaskunnan hallituksen radioaktiivisen jätteen huoltoa käsittelevä neuvoa-antava komitea (RWMAC) laati syyskuussa 1997 raportin, joka koskee radioaktiivisen jätteen tuontia ja vientiä, jossa Yhdistynyt kuningaskunta on osallisena. Ovatko komission energiasta, ympäristöstä ja liikenteestä vastaavat pääosastot arvioineet raportissa tehtyjä ehdotuksia? RWMAC on myös tulkinnut direktiivin 92/3/Euratom ((EYVL L 35, 12.2.1992, s. 24. )), joka koskee jäsenvaltioiden välillä sekä yhteisöön ja yhteisöstä tapahtuvan radioaktiivisen jätteen kuljetuksen tarkastusta ja valvontaa, toteuttamista Yhdistyneessä kuningaskunnassa. Aikooko komissio antaa siitä lausunnon? Komission jäsenen Ritt Bjerregaardin komission puolesta antama vastaus (16. maaliskuuta 1998) Euroopan yhteisön jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta 3 päivänä helmikuuta 1992 annettu neuvoston direktiivi 92/3/Euratom on pantu täytäntöön Yhdistyneessä kuningaskunnassa vuonna 1993 annetulla säädöksellä N:o 3031 Atomic Energy and Radioactive Substances, the Transfrontier Shipments of Radioactive Waste Regulations 1993 (Ydinenergia ja radioaktiiviset aineet, valtioiden rajojen yli tehtävät radioaktiivisen jätteen kuljetukset, asetukset 1993), joka julkaistiin 2. joulukuuta 1993. Komissiolla ei ole radioaktiivisen jätteen huoltoa käsittelevän neuvoa-antavan komitean (RWMAC) syyskuussa 1997 julkaistua kertomusta, joka koskee radioaktiivisen jätteen tuontia ja vientiä, jossa Yhdistynyt kuningaskunta on osallisena. Komissio täydentää vastaustaan heti, kun se on saanut kertomuksen ja tutustunut siihen.
Virallinen lehti nro C 354 , 19/11/1998 s. 0125



KIRJALLINEN KYSYMYS E-1785/98 komissiolle esittäjä(t): Joaquín Sisó Cruellas (PPE) (11. kesäkuuta 1998) Aihe: Itävallan sisäasiainministerin lausunnot Itävallan sisäasiainministeri Karl Schlögl pyysi hiljattain, että Unkari ja Tsekin tasavalta määräisivät viisumipakosta Romanian kansalaisille. AEGEE, joka on toiminut Romaniassa vuodesta 1990 lähtien ja jolla on maassa 17 osaston muodostama verkko, on ilmaissut huolestuneisuutensa, sillä tällainen lausunto on ristiriidassa kaikkien Euroopan valtioiden yhdentymistavoitteiden ja Euroopan poliittisten johtohenkilöiden lausuntojen kanssa? Mitä mieltä komissio on Schlöglerin lausunnoista? Komission jäsenen Mario Montin komission puolesta antama vastaus (13. heinäkuuta 1998) Ei ole komission politiikan mukaista kommentoida jäsenvaltioiden poliitikkojen julkisia lausuntoja.
Virallinen lehti nro C 354 , 19/11/1998 s. 0039



KIRJALLINEN KYSYMYS E-0921/98 komissiolle esittäjä(t): Dietrich Elchlepp (PSE) (26. maaliskuuta 1998) Aihe: EU:n hygieniamääräysten noudattaminen teurastamoissa Saksassa ja Ranskassa Saksalaiset maanviljelijät ja liha-alan yritykset pelkäävät kilpailun vääristymistä, koska EU:n hygieniamääräyksiä sovelletaan, täytäntöönpannaan ja valvotaan eri tavalla Saksan ja Ranskan raja-alueella eteläisessä Oberrheinissa. Mitä komissio tietää tästä aiheesta? Panevatko molemmat maat EU:n hygieniamääräyksiä suurin piirtein samalla tavalla täytäntöön käytännössä ja valvovatko kansalliset viranomaiset sitä? Komission jäsenen Emma Boninon komission puolesta antama vastaus (19. toukokuuta 1998) Komission tietoon ei ole tullut, että lihaan liittyvää yhteisön hygienialainsäädäntöä sovellettaisiin huomattavasti toisistaan poikkeavilla tavoilla arvoisan parlamentin jäsenen mainitsemalla alueella. Jäsenvaltioiden vastuulla on varmistaa, että yhteisön lainsäädäntöä sovelletaan asianmukaisesti niiden alueella. Komissio valvoo kuluttajapolitiikasta ja kuluttajien terveyden suojelusta vastaavaan pääosastoon XXIV kuuluvan elintarvike- ja eläinlääkintätoimiston avulla sitä, miten jäsenvaltiot toteuttavat tätä velvollisuuttaan. Elintarvike- ja eläinlääkintätoimisto tekee tämän vuoksi tarkistus- ja valvontamatkoja kaikkiin jäsenvaltioihin ja useisiin yhteisön ulkopuolisiin maihin. Arvoisan parlamentin jäsenen huolestuminen on pantu merkille, ja hänen näkemyksensä otetaan huomioon komission suunnitellessa tulevaa tarkastus- ja valvontatoimintaa.
Virallinen lehti nro C 354 , 19/11/1998 s. 0071



KIRJALLINEN KYSYMYS E-1150/98 komissiolle esittäjä(t): Robin Teverson (ELDR) (24. huhtikuuta 1998) Aihe: Yhtenäismarkkinat ja EU-rahoitus Yhdistyneen kuningaskunnan hallitus on päättänyt olla käyttämättä kaikkia saatavilla olevia naudanlihasektoria koskevia EU-rahoitusmahdollisuuksia. Tämän seurauksena Yhdistyneen kuningaskunnan karjankasvattajat katsovat olevansa epäedullisemmassa asemassa verrattuna niihin karjankasvattajiin, joiden maiden hallitukset käyttävät rahoitusta hyväksi. Tämä tilanne on aiheuttanut suuren vääristymän yhteismarkkinoiden menestykselliseen toimintaan. Ensinnäkin, voiko komissio tehdä luettelon kaikista mahdollisista naudanlihasektoria koskevista EU-rahoitusmahdollisuuksista ja nimetä ne, joita Yhdistyneen kuningaskunnan hallitus ei ole ottanut huomioon? Toiseksi, onko Yhdistyneen kuningaskunnan päätös acquis communautairen, jonka jokaisen jäsenmaan on allekirjoitettava ennen kuin siitä tulee Euroopan unionin jäsen, vastainen? Komission jäsenen Franz Fischlerin komission puolesta antama vastaus (12. toukokuuta 1998) Komissio ei voi toimittaa tyhjentävää luetteloa kaikista yhteisön rahoitusmahdollisuuksista Yhdistyneen kuningaskunnan naudanliha-alalla. Tämä johtuu siitä, että muutamat yhteisön välineet, kuten rakennetoimenpiteet, eivät koske ainoastaan tiettyjä aloja, vaan niitä voidaan soveltaa eri tavoin kansallisista toimintalinjoista riippuen. Kun on kyse maatalouden valuuttajärjestelmän tasaustuesta, joka liittyi punnan merkittävään revalvaatioon maatalousalan muuntokurssien yhteydessä vuonna 1997, kaikkien alojen käytettävissä oleva kokonaismäärä oli 610 miljoonaa ecua. Tästä kokonaismäärästä naudanliha-alalle voitiin myöntää enintään 189 miljoonaa ecua. Yhdistyneen kuningaskunnan hallitus pyysi naudanliha-alalle 95 miljoonaa ecua. Tämä vastaa naudanliha-alan enimmäismäärää, koska maatalouden valuuttajärjestelmän tasaustukia koskevien säännösten mukaan enimmäismäärä puolitetaan, jos jäsenvaltio ei halua myöntää kansallista tukea kuten tässä tapauksessa. Lisäksi olisi huomattava, että yhteisön talousarviosta Yhdistyneelle kuningaskunnalle siirrettävä kokonaismäärä on huomattavasti 95 miljoonaa ecua pienempi. Tämä johtuu Yhdistyneelle kuningaskunnalle myönnetystä korjauksesta talousarvion epätasapainon vuoksi, josta säädetään yhteisön omia varoja koskevasta järjestelmästä tehdyn neuvoston päätöksen N:o 88/376/ETY, Euratom ((EYVL L 185, 15.7.1988. )) 4 artiklassa. Maataloustuloihin vaikuttavaa merkittävää revalvaatiota koskevien toimenpiteiden ja hyvitysten määrittämisestä 22 päivänä huhtikuuta 1997 annetun neuvoston asetuksen (EY) N:o 724/97 ((EYVL L 108, 25.4.1997. )) 4 artiklassa vahvistetaan, että jäsenvaltio voi myöntää maanviljelijöille tukea joidenkin edellytysten mukaisesti. Komissio ei katso, että luopuminen jäsenvaltioiden osallistumisesta vapaaehtoiseen tukijärjestelmään olisi yhteisön säännöstön vastaista.
Virallinen lehti nro C 354 , 19/11/1998 s. 0132



KIRJALLINEN KYSYMYS E-2332/98 komissiolle esittäjä(t): John McCartin (PPE) (27. heinäkuuta 1998) Aihe: Lampaan- ja naudanlihan tuonti EU:hun Voiko komissio toimittaa Euroopan unioniin viime vuonna tuodun lampaan- ja naudanlihan tuontimäärät ja -arvot sekä tiedot siitä, mistä maista tämä tuonti tapahtui? Komission jäsenen Franz Fischlerin komission puolesta antama vastaus (5. elokuuta 1998) Taulukoita sisältävän vastauksen pituuden vuoksi komissio lähettää vastauksen suoraan arvoisille jäsenille ja parlamentin pääsihteeristölle.
Virallinen lehti nro C 354 , 19/11/1998 s. 0067



KIRJALLINEN KYSYMYS E-1124/98 komissiolle esittäjä(t): Marjo Matikainen-Kallström (PPE) (8. huhtikuuta 1998) Aihe: Yhteisön koulumaito-ohjelman epäloogisuus Komissaari Franz Fischlerin antama vastaus (E-0124/98FI) kirjalliseen kysymykseeni ohitti täydellisesti kysymykseni ydinargumentin. Koska vastauksessa painotetaan, että tuen määrä on riippuvainen tuotteiden maitopitoisuudesta ja että tukea annetaan vähemmän puolittain kuoritulle maidolle kuin täysmaidolle, johtopäätös ei voi olla muu kuin se, että ohjelma suosii ja ohjaa myös kuluttajaa suosimaan runsasrasvaisia maitotuotteita vähärasvaisten kustannuksella. Koska vastauksessa vielä painotetaan, että tuen tarkoituksena on alentaa runsasrasvaisten maitotuotteiden korkeampaa vähittäismyyntihintaa vähärasvaisiin verrattuna, ei voida tulla muuhun johtopäätökseen kuin siihen, että komissio ei halua tukipolitiikassaan ottaa huomioon ihmisten ruokavalion liian rasvan epäterveellistä vaikutusta. Yllä mainittuun viitaten kysyn seuraavan jatkokysymyksen: Miten komissio aikoo jatkossa korjata koulumaito-ohjelman tukiperusteita, jotta ohjelma ei nojaisi kansanterveyden kannalta järjettömään ¨mitä rasvaisempaa sen tuettavampaa¨ -periaatteeseen? Komission jäsenen Franz Fischlerin komission puolesta antama vastaus (18. toukokuuta 1998) Komissio ei ole samaa mieltä kysyjän kanssa siitä, että koulumaito-ohjelmaan kuuluville tuotteille myönnettyjen tukien väliset erot houkuttelisivat kuluttajia suosimaan runsasrasvaisia tuotteita. Komission mielestä tuen määrien nykyiset vahvistamisperusteet ovat puolueettomia, eikä niillä katsota olevan vaikutusta kuluttajien valintoihin. Lisäksi on kuluttajan asia päättää oman henkilökohtaisen tilanteensa pohjalta, onko tuote liian rasvainen vai ei. Näistä syistä komissio ei aio tällä hetkellä ehdottaa muutoksia mainittujen tukien myöntämisperusteisiin.
Virallinen lehti nro C 354 , 19/11/1998 s. 0116



KIRJALLINEN KYSYMYS P-1608/98 komissiolle esittäjä(t): Hiltrud Breyer (V) (11. toukokuuta 1998) Aihe: Geenipankit 1. Millä EU:n jäsenvaltioilla on DNA-pankkeja rikosten selvittämistä varten ja minkä oikeudellisen perustan mukaisesti ne on laadittu? 2. Mistä rikoksista ja missä vaiheessa (epäily, rikosilmoitus, syyte, tuomio, varoitus) geneettinen profiili tallennetaan? 3. Missä tilanteessa tiedot poistetaan tai näytteet hävitetään? 4. Mitä tekniikkaa käytetään ja miten laadunvalvonta on hoidettu? 5. Onko tietojen kerääminen rajoitettu vain tiettyihin DNA:n osiin? Koska näiden sekvenssien perusteella voidaan tehdä myös pidemmälle meneviä johtopäätöksiä muista geneettisistä ominaisuuksista, onko muun muassa persoonaalisuusprofiilien laatimiselle asetettu mitään kieltoja? 6. Miten ulkomaalaisten poliisiviranomaisten pääsyä tietopankkeihin säädetään? 7. Harkitaanko näiden tietopankkien keskittämistä tai yhdistämistä Euroopan tasolla? Jos harkitaan, missä EU:n elimessä? Komission jäsenen Anita Gradinin komission puolesta antama vastaus (8. kesäkuuta 1998) Komissiolla ei ole arvoisan parlamentin jäsenen pyytämiä yksityiskohtaisia tietoja. Useimmilla jäsenvaltioilla on kuitenkin jo kansallinen DNA-tietopankki, tai ne aikovat perustaa sellaisen. Lisäksi komissio korostaa neuvostossa tehtävää työtä, joka on seurannut 9. kesäkuuta 1997 annetusta DNA-analyysitulosten vaihtoa koskevasta päätöslauselmasta ((EYVL C 193, 24.6.1997. )). Siinä jäsenvaltioita kehotettiin harkitsemaan DNA-tietopankkien perustamista. Töiden tarkoituksena on edistää jäsenvaltioiden välistä analyysitulosten ja tietojen vaihtoa, ja ne keskittyvät erityisesti menetelmien yhdenmukaistamiseen ja DNA-markkerien standardoimiseen. Työn toteutuksessa avustaa eurooppalainen rikostutkinnan instituuttien verkko (European Network of Forensic Science Institutes, ENFSI) ja töitä rahoitetaan STOP-ohjelman avulla. STOP-ohjelmasta rahoitetussa DNA-hankkeessa on jo saatu aikaan edistystä menetelmien käytössä, standardisoinnissa ja analyysien tulkinnassa. Siihen liittyvä välikertomus esitettiin neuvoston kokouksessa (oikeus- ja sisäasiat) 28. - 29. toukokuuta 1998.
Virallinen lehti nro C 354 , 19/11/1998 s. 0048



KIRJALLINEN KYSYMYS E-0971/98 komissiolle esittäjä(t): Robin Teverson (ELDR) (30. maaliskuuta 1998) Aihe: EU:n rakennerahastojen maksut jäsenvaltioille Voiko komissio kertoa kuinka ja milloin se maksaa EU:n rakennerahastojen määrärahat jäsenvaltioille? Maksaako se esim. Yhdistyneen kuningaskunnan hallitukselle ennakkoon vuosittaisen summan EAKR:n, ESR:n, EMOTR:n ja KOR:n osalta vai saako Yhdistyneen kuningaskunnan hallitus rahat jälkikäteen tiettynä aikana ohjelmien kuluessa? Olisin kiitollinen kaikkia neljää rakennerahastoa koskevasta yksityiskohtaisesta vastauksesta. Komission jäsenen Monika Wulf-Mathiesin komission puolesta antama vastaus (14. toukokuuta 1998) Komission jäsenvaltioille rakennerahastoista suorittamiin maksuihin liittyvistä menetelmistä säädetään neuvoston asetuksen (ETY) N:o 4253/88 ((EYVL L 193, 31.7.1993. )), sellaisena kuin se on muutettuna, 21 artiklassa. Maksut suoritetaan yhteisön tasolla tehtyjen maksusitoumusten mukaan joko ennakkoina tai loppusuorituksina, joiden määrä vastaa toteutuneita menoja. Maksusitoumusten määristä 80 prosenttia voidaan maksaa ennakkoina. Loppusuorituksen edellytyksenä on se, että komissiolle toimitetaan hyväksyttävä kertomus kyseisen ohjelman toteuttamisesta. Näitä säännöksiä sovelletaan kaikkiin rakennerahastoihin ja kaikkiin jäsenvaltioihin, jotka vastaavat puolestaan siitä, että kaikki ohjelmien tuensaajat saavat maksun mahdollisimman nopeasti.
Virallinen lehti nro C 354 , 19/11/1998 s. 0070



KIRJALLINEN KYSYMYS E-1141/98 komissiolle esittäjä(t): José Apolinário (PSE) (24. huhtikuuta 1998) Aihe: LIFE/Azorit Portugalin Azorit on erittäin syrjäinen alue, jolle on Euroopan unionista tehdyssä sopimuksessa annettu erityisasema. Pyydän komissiota selvittämään, kuinka paljon tämä alue on saanut yhteisön tukea LIFE-aloitteesta vuosina 1994 - 1999 ja millaisia tukia komissio kaavailee rahoituskaudelle 2000 - 2006. Komission jäsenen Ritt Bjerregaardin komission puolesta antama vastaus (12. toukokuuta 1998) Ympäristöalan Life-rahoitusvälineen osalta komissio muistuttaa parlamentin jäsentä siitä, että voidakseen saada Life-rahoitusta esittelytoimien on oltava uutta luovia ja edistettävä yhteisön ympäristöpolitiikan ja lainsäädännön kehittämistä ja tarvittaessa täytäntöönpanoa. Näitä toimia etsitään vuosittain kansallisten viranomaisten järjestämien kiinnostuksenilmauspyyntöjen avulla. Azorien aluetta koskevia ehdotuksia ei ole toimitettu vuosia 1994 - 1999 koskevalle jaksolle, vaikka ohjelmasta on pyritty tiedottamaan Portugalissa ja vaikka Portugalin ympäristöministeriö on rohkaissut maan julkisia toimielimiä ja yksityisiä yrityksiä toimittamaan ehdotuksia. Life-rahoitusvälineestä rahoitettavien luonnonsuojeluhankkeiden (Life-luonto) on edistettävä erityisesti Euroopan Natura 2000-verkoston toteuttamista. Vuosia 1994 - 1999 koskevan jakson aikana Azorien alue saa Life-rahoitusta viidelle hankkeelle (yksityiskohdat Internet-osoitteesta: http://europa.eu.int/comm/life/home.htm). Vuosia 2000 - 2006 koskevan jakson osalta voidaan todeta, että kysyntään perustuvan lähestymistavan vuoksi on mahdotonta ennustaa, miten alue hyötyy Life-rahoituksesta.
Virallinen lehti nro C 354 , 19/11/1998 s. 0108



KIRJALLINEN KYSYMYS E-1485/98 neuvostolle esittäjä(t): Andrea Manzella (PSE) (14. toukokuuta 1998) Aihe: Kenraali Oviedon tuomitseminen Mikä on neuvoston arvio Paraguayn nykytilanteesta ja mitä se on tehnyt vedotakseen moraalisesti käynnissä olevan vaaliprosessin puolesta? Vaalien rehellisyys on asetettu kyseenalaiseksi, koska kenraali Luis Oviedo on pidätetty ja tuomittu sekavassa oikeudenkäynnissä, jossa syytetylle ei oltu taattu kunnollista puolustautumisoikeutta. Kenraali Oviedo sai selvästi eniten ääniä esivaaleissa, jotka toimivaltainen oikeusviranomainen on tunnustanut laillisiksi. Hän on myös kaikkien mielipidemittausten mukaan vaalien selvä ennakkosuosikki. Voiko neuvosto ilmoittaa Paraguayn hallituksen virallisten asiakirjojen perusteella, mistä kenraali Oviedoa syytetään, ovatko syytteet perusteltuja ja onko kenraali Oviedon saama tuomio oikeassa suhteessa väitettyyn väärinkäytökseen? Vastaus (20. heinäkuuta 1998) 1. Äskettäisten vaaleja edeltäneiden tapahtumien perusteella Euroopan unioni katsoi, että vaikka tilanne oli huolestuttava, unionin ei ollut aiheellista antaa uutta Paraguayta koskevaa julistusta 19. marraskuuta 1997 annetun julistuksen lisäksi, jossa EU:n kanta tuotiin julki. Samaan aikaan unioni on normaalien diplomaattikontaktien puitteissa esittänyt Paraguayn viranomaisille julistuksessaan ilmaisemansa huolen. Unioni on myös ollut läheisessä yhteydessä Mercosur-maiden hallituksiin. Se on pannut huolellisesti merkille näiden arviot Paraguayn tilanteesta ja tarkkailee tilannetta edelleen. Lisäksi EU on rahoittanut yhdessä Amerikan valtioiden järjestön OAS:n kanssa vaalitarkkailijoiden toimintaa Paraguayssa. 2. Paraguayn korkein oikeus vahvisti huhtikuun puolivälissä 1998, että sotilaallinen poikkeustuomioistuin (TME) tuomitsi kenraali Oviedon 10 vuodeksi vankilaan huhtikuussa 1996 tapahtuneen vallankaappausyrityksen perusteella. Neuvosto ei pysty arvioimaan, olivatko syytteet asiallisesti perusteltuja ja onko tuomio rikokseen nähden kohtuullinen.
Virallinen lehti nro C 354 , 19/11/1998 s. 0012



KIRJALLINEN KYSYMYS E-0641/98 komissiolle esittäjä(t): Jorge Hernandez Mollar (PPE) (9. maaliskuuta 1998) Aihe: Espanjalaisen alemman insinööritutkinnon (ingeniero técnico) suorittaneiden urallaetenemisvaatimukset muihin verrattuna Mistä syystä brittiläisten kolmivuotiset Bachelor of Arts, Bachelor of Science ja Bachelor of Engineering -tutkinnot suorittaneet voivat osallistua kilpailuihin, mutta espanjalaisen alemman insinööritutkinnon suorittanutta ei hyväksytä? Komission jäsenen Erkki Liikanen komission puolesta antama yhteinen vastaus kirjallisiin kysymyksiin E-0635/98, E-0636/98, E-0637/98, E-0638/98, E-0639/98, E-0640/98, E-0641/98, E-0642/98, E-0643/98, E-0644/98, E-0645/98, E-0669/98, E-0670/98, E-0671/98, E-0672/98, E-0673/98, E-0674/98, E-0675/98, E-0676/98, E-0677/98, E-0678/98, E-0679/98, E-0724/98, E-0725/98, E-0726/98, E-0727/98 ja E-0728/98 (21. huhtikuuta 1998) Komissio toteaa, että suurin osa arvoisan parlamentin jäsenen pyytämistä tiedoista sisältyy Garcia Ariaksen (E-2749/97) ((EYVL C 82, 17.3.1998. )) ja Dührkop Dührkopin (E-4186/97) ((EYVL C 304, 2.10.1998, s. 15. )) kirjallisiin kysymyksiin annettuihin vastauksiin. Tämän vuoksi komissio pyytääkin arvoisaa parlamentin jäsentä tutustumaan näihin vastauksiin, joissa se antoi kattavan selvityksen Euroopan unionin virkamiesten ura-alueiden A ja LA tutkintovaatimuksiin soveltamastaan yleisestä lähestymistavasta ja erityisesti siitä, miten näitä tutkintovaatimuksia sovelletaan espanjalaisiin insinööritutkintoihin. Käsitteen ¨diploma universitario¨ oikea saksankielinen käännös on ¨abgeschlossenes Hochschulstudium¨, ja tätä käännöstä on käytetty myös Euroopan yhteisöjen virallisessa lehdessä julkaistussa avointa kilpailua KOM/A/1047 (EYVL C 145 A, 1997, s. 2) koskevassa kilpailuilmoituksessa. Avointen kilpailujen KOM/A/720 ja KOM/A/821 osalta komissio pyytää arvoisaa parlamentin jäsentä tutustumaan ensimmäisen oikeusasteen tuomioistuimen 3. maaliskuuta 1994 asiassa T*82/92 Cortés Jiménez vastaan komissio antamaan tuomioon. Komissio haluaa huomauttaa arvoisalle parlamentin jäsenelle, että avoimeen kilpailuun KOM/A/104 osallistunut hakija on nostanut ensimmäisen oikeusasteen tuomioistuimessa kanteen (asia T*299/97), joka kirjattiin tuomioistuimen kirjaamossa 1. joulukuuta 1997. Komissio ei voi antaa asiaa koskevaa vastausta, koska oikeuskäsittely on vielä kesken.